《高楼篇》
清代·潘咨

悠悠远行道，清霜瘁百草。繁星照落月，行人何太早。

高楼临大堤，卧闻客马嘶。青天挂长路，客马何当羁。

洛阳三月花，城门来去车。车中看花客，多道是天涯。

鸟啼苑中树，飞翻入云去。人生乡里中，壮怀逐风翥。

海波大如山，贾客循天还。人事塞霄汉，乐情忘间关。

禾田春风起，种黍酿成酏。金鞍垂两镫，不如负耒耜。

梦中闻人行，严冰历羊肠。行人马上叹，居人思故乡。

作者简介：（?—1853）浙江会稽人，字诲叔，一字少白。道光时布衣。少卓特，独游天下奇山水。不肯接受馈赠，贫困而终。有《常语》等。